Sazîya Îstatîstîkan a Tirkîya (TUÎK) doneyê bêkarîye yê menga Adare, Nîsane û Gulane eşkera kerdî. Goreyê doneyan nisbetê bêkarîye goreyê parî se ra 9,6 ra resayo se ra 13.
Hûmara bêkaran zî goreyê parî mîlyonêk û 116 hezar kesî bîye vêşî. Goreyê doneyan 4 mîlyon û 202 hezar kesî bêkar ê. Hûmara kesanê ke ameyê îstîhdamkerdene zî goreyê serra ravêrtî 810 hezarî kemî bîya. Sektorê zîretî de 329 hezar kesî û sektoranê teberê zîretî de zî 481 hezar kesî kemî bîyê. Yê ke bê asayîşê cimatkîyî xebetênê zî nisbetê înan resayo se ra 34,2.
